जब हम लघुकथा को गीत कहते हैं, तो उससे तात्पर्य केवल लघुकथा के आकार तक सीमित नहीं है। उससे और भी अर्थ निकलते हैं। गीत में एक–ही–एक भाव होता है, आदि से अंत तक। लघुकथा में भी यही अपेक्षित है। इसमें एक–ही–एक विचार होता है, आदि में अंत तक। और तीव्र प्रभाव गीत का प्राण होता है। लघुकथा में भी तीव्र प्रभाव उसका प्राण है। गीत में भावान्विति होती है, लघुकथा में विचारान्विति होनी चाहिए। गीत में भावात्मक लय होता है। लघुकथा यद्यपि गद्य की चीज है, तथापि उसमें भी विचारात्मक लय अपेक्षित है।